Tužna vijest: nestalo Belupove viagre

Belupo je izvijestio o nestašici poznatog lijeka za impotenciju: neće ga biti do sredine rujna.

Kako navode u Podravkinoj farmaceutskoj tvrtki, dogodila se nestašica lijeka Viner 50 mg, filmom obložene tablete; 4 tablete u blisteru, u kutiji, djelatne tvari sildenafil citrat. Lijeka neće biti od danas do 15. rujna.

Razlozi nestašice povezani su s proizvodnjom, navode u Belupu, a to može značiti da im je otežana nabava tvari od koje se lijek proizvodi. Inače, riječ je o domaćoj inačici popularne Pfizerove Viagre koja sadrži istu djelatnu stvar – sildenafil citrat.

UKRUĆENOST PENISA

Viner omogućava opuštanje krvnih žila penisa, čime pospješuje dotok krvi u penis prilikom seksualnog uzbuđenja. Viner će pomoći u postizanju erekcije jedino ako ste seksualno stimulirani, ističu u Agenciji za lijekove RH.

“Viner je namijenjen liječenju muškaraca s erektilnom disfunkcijom, ponekad zvanom impotencija. Do toga dolazi kad muškarac nije u mogućnosti postići ili održati ukrućenost penisa u mjeri dovoljnoj za primjerenu spolnu aktivnost”, kažu u Agenciji.

Srećom za pacijente koji ih koriste, Belupo proizvodi i Viner tablete od 100 miligrama, odnosno najveću dopuštenu dozu koja se smije koristiti.

Objava Tužna vijest: nestalo Belupove viagre pojavila se prvi puta na Danica.hr.