Opet nestašica dva poznata lijeka: neće ih biti do srpnja

Belupo je izvijestio o nestašici dva poznata lijeka kojih na hrvatskom tržištu neće biti do srpnja.

Riječ je o lijeku Vaira 5 mg filmom obložene tablete; 28 tableta, djelatne tvari olanzapin. Razlozi su povezani s proizvodnjom, a neće ga biti do početka srpnja. Nestašica istog lijeka bila je prijavljena i lani u dva navrata: ožujku i listopadu.

Vaira pripada skupini antipsihotika i koristi se za liječenje shizofrenije te umjerenih do teških ispada manije sa simptomima uzbuđenja ili euforije. Pokazalo se da Vaira sprječava ponavljanje tih simptoma u bolesnika s bipolarnim poremećajem, navode u Agenciji za lijekove.

Drugi je Belupov lijek u privremenoj nestašici Eminens SR 4 mg tablete s produljenim oslobađanjem; 28 tableta u kutiji, djelatne tvari ropinirolklorid. Razlozi nestašice povezani su s proizvodnjom, a neće ga biti do 10. srpnja.

Prošli mjesec Belupo je izvijestio o nestašici lijekova Eminens SR 2 mg i Eminens SR 8 mg. Razlozi su također bili povezani s proizvodnjom, a lijekova neće biti na hrvatskom tržištu do 15. svibnja.

Oboljeli od Parkinsonove bolesti imaju niske razine dopamina u pojedinim dijelovima mozga. Zbog djelovanja sličnog prirodnom dopaminu, ropinirol, odnosno Eminens pomaže u smanjivanju simptoma Parkinsonove bolesti, kažu u Agenciji za lijekove.

Nestašice se uglavnom događaju zbog poremeća u lancima nabave djelatnih farmaceutskih tvari od kojih se proizvode ti lijekovi. Sirovinu za lijekove tvrtke uglavnom nabavljaju od proizvođača iz Kine i Indije.

Objava Opet nestašica dva poznata lijeka: neće ih biti do srpnja pojavila se prvi puta na Danica.hr.