Nestašica poznatog lijeka, neće ga biti do kraja listopada

Belupo je izvijestio o privremenoj nestašici poznatog lijeka koji dolazi u dva pakiranja.

Riječ je o Belupovu lijeku protiv visokoga krvnog tlaka Pinox 10 mg filmom obložene tablete, 28 tableta u kutiji, djelatne tvari lerkanidipinklorid, te istom lijeku u pakiranju od 56 tableta. Lijekova neće biti do 27. listopada.

Kako navode u Belupu, u prvom slučaju (kutija s 28 tableta) nestašica je posljedica “regulatornih razloga”, a u drugom slučaju (56 tableta) su u pitanju “komercijalni razlozi”.

Inače, Pinox pripada skupini blokatora kalcijevih kanala koji snižavaju krvni tlak. Primjenjuje u liječenju visokog krvnog tlaka (hipertenzije) u odraslih osoba, starijih od 18 godina, navode u Agenciji za lijekove RH.

Kako doznajemo, na tržištu postoji zamjenski lijek iste djelatne tvari – Lercanil 10 mg proizvođača Berlin-Chemie AG iz Njemačke. Taj je lijek na dopunskoj listi HZZO-a i mora se doplaćivati, dok je Pinox bio na osnovnoj listi i bez doplate.

U svakom slučaju, pacijenti koji su na terapiji Pinoxom trebaju se obratiti svojem liječniku ili ljekarniku za dodatne informacije.

Objava Nestašica poznatog lijeka, neće ga biti do kraja listopada pojavila se prvi puta na Danica.hr.