Farmaceutski div prijavio nestašicu poznatog antibiotika

Na hrvatskom tržištu od utorka je prijavljena nestašica poznatog lijeka s antibiotskim djelovanjem.

Riječ je o lijeku Tobrex 3 mg/g mast za oko; 3,5 g masti u tubi, djelatne tvari tobramicin. Nestašicu je danas prijavila kompanija Novartis Hrvatska. Prema neslužbenim informacijama, nema zamjenskog lijeka iste djelatne tvari i gramature.

U Novartisu kažu kako su razlozi nestašice povezani s kakvoćom, a lijeka neće biti do kraja svibnja. No, na tržištu su i dalje dostupne Tobrex kapi za oči.

Tobrex sadrži djelatnu tvar tobramicin koja je antibiotik i koristi se za liječenje bakterijskih infekcija oka, ističu u Agenciji za lijekove RH. Često se propisuje kod konjuktivitisa i pogodan je za djecu.

Tobrex se koristi za lokalno liječenje vanjskih infekcija oka, vjeđa i suznih žlijezda uzrokovanih osjetljivim bakterijama koje reagiraju na tobramicin, napominju u Agenciji.

Objava Farmaceutski div prijavio nestašicu poznatog antibiotika pojavila se prvi puta na Danica.hr.