Opet nestašica poznatog lijeka za smirenje

Na hrvatskom tržištu opet je nestalo poznatog lijeka za smirenje i neće ga biti idućih mjeseci.

Farmaceutska kompanija Belupo izvijestila je kako do 25. kolovoza neće biti lijeka Misar SR 1 mg, tablete s produljenim oslobađanjem djelatne tvari alprazolam. Razlozi nestašice povezani su s proizvodnjom.

U ožujku je bilo nestalo Belupova lijeka Misar SR 0,5 mg kojeg, prema najavi, nije trebalo biti na tržištu do 17. lipnja, odnosno do utorka. Isti dan (jučer) dogodila se nestašica istog lijeka veće gramature.

Misar SR sadrži alprazolam, lijek za smirenje iz skupine benzodiazepina. Djeluje smirujuće te se primjenjuje kod napada paničnog straha, uznemirenosti, nemira i napetosti, ističu u Agenciji za lijekove RH.

Srećom, na tržištu postoje isti lijekovi drugačije gramature, ali i lijekovi drugih proizvođača s istom djelatnom tvari. Najpoznatiji je svakako Xanax koji se često propisuje kod anksioznosti.

Objava Opet nestašica poznatog lijeka za smirenje pojavila se prvi puta na Danica.hr.