Farmaceutski div prijavio nestašicu još jednog važnog lijeka u RH

Farmaceutski div prijavio je nestašicu još jednog poznatog lijeka sličnog djelovanja i sastava kao i prijašnji koji je također privremeno nedostupan u Hrvatskoj.

Tvrtka Novartis Hrvatska koja je dio švicarske multinacionalne korporacije prijavila je nestašicu lijeka Tobradex 3 mg + 1 mg/g mast za oko, djelatnih tvari tobramicin i deksametazon. Lijeka neće biti od danas, 27. svibnja, do kraja srpnja ove godine.

Razlozi nestašice, kažu, povezani su s kakvoćom. Tobradex sadrži antibiotik tobramicin i kortikosteroid deksametazon. Tobramicin liječi infekcije oka, a deksametazon smanjuje upalu u oku. Namijenjen je za liječenje površinskih upala oka, kažu u Agenciji za lijekove RH.

KAPI ZA OČI

Ovih je dana Novartis prijavio i nestašicu lijeka Tobrex 3 mg/g mast za oko; 3,5 g masti u tubi, djelatne tvari tobramicin. Prema neslužbenim informacijama, nema zamjenskog lijeka iste djelatne tvari i gramature.

U Novartisu kažu kako su razlozi nestašice također povezani s kakvoćom, a lijeka neće biti do kraja svibnja. No, na tržištu su i dalje dostupne Tobrex kapi za oči.

Tobrex sadrži antibiotik tobramicin koji liječi bakterijske infekcije oka. Često se propisuje kod konjuktivitisa i pogodan je za djecu. Propisuje se za lokalno liječenje vanjskih infekcija oka, vjeđa i suznih žlijezda, napominju u Agenciji.

Objava Farmaceutski div prijavio nestašicu još jednog važnog lijeka u RH pojavila se prvi puta na Danica.hr.